|  |  |
| --- | --- |
| *Визия за ОСП след 2020 г.* |  |

**1.Предложения за изменение на Предложението за Регламент на Европейския парламент и на Съвета относно финансирането управлението и мониторинга на ОСП и за отмяна на Регламент (ЕС) №1306/2013** бяха обсъдени на заседанието на Работната група по Хоризонтални въпроси, проведена на 02 май 2019г. в Брюксел. Държавите членки обмениха мнения по предложените отРумънското председателство изменения на Дял IV от Регламента, свързани с Интегрираната система за администриране и контрол и Системата за контрол и санкции, във връзка с предварителните условия. В рамките на заседанието делегациите имаха възможност да обменят и мнения и по предложенията на Дания и Холандия за опростяване на предварителните условия и възможностите за прилагане на еко-мерките свързани с околна среда и климат, с цел намаляване на административната тежест за бенефициентите.

**2. Техническите дискусии по досието на Хоризонталния регламент продължиха на проведеното на 8 май 2019 г. в Брюксел заседание на Работната група по финансови селскостопански въпроси (АГРИФИН).** Обменени бяха мнения по консолидирания текст на регламента, изготвен от Румънското председателство, въз основа на последните обсъждания в Агрифин и Специалния комитет по селско стопанство. В рамките на отделните блокове делегациите обмениха мнения по въпроси като: спирането на плащанията и необходимостта от изготвянето на план за действие при надвишаване на процента на несъответствие между планираните и отчетените показатели; формирането на резерва за кризи и прилагането на финансовата дисциплина. Някои от делегациите бяха против прехвърлянето на натрупания резерв в края на 2020 г. към 2021 г., като считат, че средствата трябва да бъдат възстановени на бенефициентите. Друга част от държавите членки считат, че по-гъвкав механизъм за запълване на резерва през 2021 г. е прехвърлянето на средства от 2020 г., вместо събирането на средства през 2021 г. По време на дискусията, делегациите изразиха мнения по предложението на ЕК за заличаване на прага от 2000 евро за прилагане на механизма за финансова дисциплина, с цел опростяване и предвид очакването, че този механизъм ще се прилага по – рядко.